google/wiki40b huggingface dataset:
Beffroi

Beffroi, eller campanille, er et klokketårn, reist over sentrum, rådhus, slott, sykehus eller universiteter, som tilbygg ved kirker og katedraler beregnet på en eller flere klokker eller klokkespill. (Det kalles fortsatt klokketårn om det ikke inneholder klokker).Klokkene slår tidssignaler og varsler begivenheter, enkelte ganger er det også tidsur i  beffroi. Det er ofte egne rom i klokketårnet for klokkeringerne, der etasjeskillene fungerer som lyddemper. 
Tårnene har arkitektur som ofte er byens kjennetegn, og var gjennom middelalderen et frihetssymbol for bystater under føydaltiden. Ved krig og erobringer kunne beffroi bli plyndret eller revet slik at klokkene symbolsk ble fjernet som krigsbytte. Strukturen må tåle vekten av klokkene som kan være på flere hundre eller tusen kg, og være stabil nok til svingende klokker, med den resonans og vibrasjoner de medfører. De kan være runde, firkantede eller oktagonale (8-tallet symboliserer evighet) og kan i nyere tid ha moderne utforming.

Etymologi

Beffroi - fra germansk bergan – å redde/berge, og frithuz - fred. De første beffroi hadde funksjon som utkikkstårn og klokkene varslet fare, krig, uvær, storm, brann m.m. Siden menigmann hørte klokkene, – bells på engelsk, ble ordet forvandlet til belfry på engelsk. Campanille - latin Campanilla kommer av det italienske ordet Campana for klokke, fordi de første klokkestøperiene i Italia var i Campana.

Lanterne

Strukturen der klokker henger i tårn eller kirkespir kalles lanterne. Lydbølgene fra klokke spres direkte og indirekte, best lyd oppnås dersom lanternen har 15 - 25% åpning for å deflektere lydbølger. Det kan være luker som stenges mot vær, snø eller fugler. Ofte er selve tårnet bygget i sten eller teglsten, mens klokkestolen er av tømmer eller stålramme.
Avhengig av formen kalles klokkestol for eksempel A, D, H eller X oppheng. 
Mens ortodokse/ østkirken (og Asia) oftest har stasjonært hengende klokker som ringes manuelt, har mesteparten av Europa og Amerika svingende klokker med enten flyvende eller fallende knabel. Svingende klokker gir en særegen Doppler effekt på lyden. Svingende klokker slår tilfeldig, med mindre de går i full sirkel som ved vekselringing på de britiske øyer.  
Klokkespill har stasjonære klokker.

Plassering

Mens kirkens akse er vendt mot øst, vil en linje fra kirken gjennom et eksternt klokketårn peke mot Jerusalem. Inngang peker mot vest.

Beffroi på verdensarvlisten

I alt 55 beffroi er oppført på UNESCOs verdensarvliste. 
I 2005 ble  23 tårn i Frankrike tilføyd.
Shannon Hale

Tidlig liv

Shannon Bryner ble født i Salt Lake City, hvor hun gikk på barneskolen. Hun hadde to eldre søstre og en yngre søster og bror. Hun begynte å skrive da hun ble 10 år. På ungdomsskolen skrev hun i skolens litteraturmagasin. Hun gikk på West High School hvor hun elsket engelsk og drama.
Hun tok bachelorgrad i engelsk på University of Utah og en mastergrad i kreeativ skriving på University of Montana. Hun tok en 18-måneders pause fra college for å arbeide som frivillig for Jesu Kristi kirke av siste dagers hellige i Paraguay.

Karriere

Før hun begynte å skrive profesjonelt, skrev hun på ettermiddagene, mens hun jobbet med blant annet TV, scenekunst og med  improvisasjonsteater. Hun tilbrakte et og et halvt år som ubetalt misjonærer i Paraguay, før hun reise tilbake til USA for å gjøre ferdig studiene sine. Hale arbeidet også med å lage instruksjonsvideoer før hun ble heltids forfatter.
Den første boka hennes The Goose Girl, ble avvist av mange forlag før den ble gitt ut i 2003.

Personlige liv

Shannon har fire barn samme med ektemannen, Dean Hale: sønnen Max (f. 2003), datteren Magnolia (f. 2006), og de to tvillingjenter, Dina og Wren (f. 2010). Familien er bosatt i South Jordan i Utah. Hun er medlem av Jesu Kristi kirke av siste dagers hellige.
Papilio polymnestor

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio polymnestor tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Sankt Halvards liv, død og jærtegn

Sankt Halvards liv, død og jærtegn er en fortelling av den norske forfatteren Sigrid Undset, utgitt i 1920.
Sankt Halvards liv, død og jærtegn, eller Sankt Halvards liv, død og jertegn, ble første gang publisert som føljetong i Lørdagsavisen til Tidens Tegn i 1920.
I 1925 ble fortellingen utgitt av H. Aschehoug & Co., innbundet sammen med hennes tidligere utgivelse Fortællingen om Viga-Ljot og Vigdis.
Masato Harasaki

Karriere

Masato Harasaki startet sin profesjonelle karriere i Bellmare Hiratsuka i 1993. Han har også spilt for Omiya Ardija og Vegalta Sendai.
WidSets

WidSets er en tidligere mobilteknologi og en mobiltjeneste produsert av det finske mobilfirmaet Nokia. Det ble lansert i 2006 og nedlagt i 2009.
Teknologien er basert på Java MIDP 2.0 plattformen. Tjenesten er både en widget-motor og en widget-leveringsserver som tilbyr miniapplikasjoner. Disse lastes opp til serveren, kompileres og leveres deretter automatisk til mobiler med MIDP 2.0 som kjører WidSets klient. Applikasjonen skapes ved hjelp av XML, CSS og Heliumskript. WidSets tjenesten tilbyr tilsvarende widget funksjonalitet man finner på desktopen på mobiler. WidSets er miniapplikasjoner som i utgangspunktet bare tilbyr en spesifik tjeneste. Widsets bruker generelt en eller annen form for webservice i bakhånd.
WidSets ble offisielt lansert i oktober 2006. Det fungerte på alle mobiltelefoner med Java MIDP 2.0, også på andre produsenter enn Nokia. Det ble ansett som tilsvarende som Netvibes, men for mobiltelefoner. Siste versjon kom i mai 2008 med versjon 2.0.0 for både klient og SDK.
I 2009 annonserte Nokia at WidSets ikke lenger vil bli utviklet. Tidligere nettsteder for teknologien er også stengt.
Melton Mowbray

Beskrivelse

Navnet Melton kommer fra det angelsaksiske ordet Medeltone i betydningen «Middletown (mellombyen) omgitt av mindre grender». Det har derfor samme opprinnelse som stedsnavn som Milton og Middleton. Mowbray er navnet på en normannisk adelsfamilie, avledet fra Montbray i Normandie. Fra Montbray kom Geoffrey de Montbray, som ble biskop av Coutances i Frankrike, og som fulgte hertug Vilhelm av Normandie i normannernes erobring av England i 1066. Den som ga navnet var imidlertid en nevø, Robert de Mowbray.
St. Mary's Church fra 1200-tallet er den største sognekirken i Leicestershire. Den har orgel og det holdes orgelkonserter to ganger hver måned. Blant tidligere organister i kirken finner man Malcolm Sargent.
En kjent episode fra byens historie har gitt opphav til et uttrykk. I 1837, da et jaktlag ledet av markien av Waterford feiret jaktlykken, skal den kraftig berusede markien bokstavelig talt flere bygninger i Melton Mowbray røde. Dermed ble angivelig «å male byen rød» et uttrykk for å feste skikkelig, uten at dette ikke trenger å være uttrykkets opprinnelse, og i henhold til Oxford English Dictionary stammer uttrykket fra USA fra slutten av 1800-tallet.
Byens museum, Melton Carnegie Museum, har blant annet en rekke malerier med jakt- og sportsmotiver, og en tohodet kalv.
Melton Country Park er et stort turterreng med en innsjø, nær byens sentrum. I tillegg til pikniksteder, naturstier og lekeområder for barn finnes det et besøkssenter hvor det er utstilt arkeologiske funn fra området.
Paus & Paus

Historie

Firmaet ble grunnlagt 19. november 1906 i Drammen under navnet Helmer & Paus av Alf Paus og Georg Fredrik Helmer, og forretningens formål ble beskrevet som «væsentlig Kjøb og Salg af Træmasse og Celulose». Alf Paus hadde i 1899 grunnlagt bedriften Reich & Paus i London, som drev import av tremasse og cellulose fra Skandinavia til England; han flyttet tilbake til Norge i 1905. I 1909 trakk Helmer seg ut og Alf Paus' bror Nicolay Nissen Paus trådte inn som kompanjong; navnet ble da endret til Paus & Paus. I 1914 flyttet firmaet til Christiania, der det samme år etablerte hovedkontor i Kongens gate 14 i Kvadraturen. I 1917 ble aksjeselskapet Paus & Paus etablert i Christiania med en aksjekapital på 500 000 og Alf Paus, Nicolay Paus og Anders Norløff som styremedlemmer; firmaet overtok da virksomheten fra det tidligere personlige firmaet. I 1920 kjøpte selskapet hele bygården Kongens gate 14, som delvis ble brukt som hovedkontor og delvis leid ut. Firmaet hadde lager i Skippergata i Oslo samt i Drammen, Bergen og andre byer.
Firmaet var særlig aktivt i eksport av tremasse og cellulose og i import av kjemikalier, råstoffer og rekvisita til treforedlingsindustrien, og utvidet senere virksomheten til andre kjemikalier, jern, stål og metaller. Fra 1918 var firmaet aktivt i import av rør til vannverk og stål til skipsbygging og annen byggevirksomhet. I etterkrigsårene var firmaet også aktivt i farmasøytiske spesialiteter og hadde interesser i rederivirksomhet. I 1966 hadde firmaet rundt 65 ansatte og en årsomsetning på 105 millioner kroner (1,1 milliarder i 2018-kroner justert for konsumprisindeksen; 2,6 milliarder justert for lønnsutviklingen); Paus & Paus-gruppen bestod da av totalt 11 firmaer. I 1990 hadde Paus & Paus 80 ansatte og en omsetning på 1,085 milliarder kroner (ca. 2 milliarder i 2018 justert for konsumprisindeksen).
I 1925 startet metallavdelingen i Paus & Paus AS med import av rør fra støperiet Pont-à-Mousson i Frankrike. I 1990 ble det, innenfor denne metallavdelingen i Paus & Paus AS, stiftet et eget firma, PSH Støpejernsprodukter AS. PSH var en forkortelse for firmaets viktigste leverandører: Pont-à-Mousson, Stanton og Halbergerhütte. Paus & Paus AS var hovedaksjonær i selskapet til 1993. Selskapet er nå et datterselskap i Saint-Gobain.
Alf og Nicolay Paus var også eiere og styremedlemmer i A/S Gulskogen Cellulosefabrik, De Forenede Kemikaliefabrikker A/S i Sandvika og Den Norske Papirfiltfabrik, blant flere andre firmaer.
I 1938 overtok Alfs sønn Olav Paus som administrerende direktør i Paus & Paus og ledet firmaet til 1974. Siden var Svein Engh og Ivar K. Vigsnes administrerende direktører.
Paus & Paus ble på slutten av 1990-tallet bl.a. kjent som importør av det franske tetningsstoffet Rhoca Gil, som ble brukt i Romeriksporten. I august 2001 ble virksomheten kjøpt opp av petroleums- og kjemikonsernet Pemco. Noen av selskapene i Paus & Paus-gruppen eksisterer fremdeles som familieeide investerings- og eiendomsselskaper med en mer begrenset aktivitet innen eiendoms- og rederivirksomhet, og Kongens gate 14 eies fortsatt av selskapet Paus & Paus Eiendom AS, som ble fisjonert ut fra Paus & Paus i 2000.
Østgermanske språk

Østgermanske språk er en gruppe utdødde indoeuropeiske språk av den germanske grenen.
Det eneste østgermanske språket man kjenner gjennom tekster, er gotisk og krimgotisk. Andre språk man antar var østgermanske, er vandalsk og burgundisk. Krimgotisk tror man kan ha overlevd fram til 1700-tallet.
Tørdal

Tørdal er ei bygd som dekker øvre del (ca. 35 prosent) av Drangedal kommune i Telemark. Tørdal er også et prestegjeld, og et delområde bestående av grunnkretsene Bostrak, Lia, Bø, Lone, Grova, Homleid og grenda Tørdal.
Bygdesentrum er Bø, ca. 20 km nord for kommunesenteret Prestestranda. Andre tettbebyggelser er Bostrak og Grova, henholdsvis ca. 11,5 og 28,5 km nord for Prestestranda. Utfartsområdene Gautefall og Søvassmarka ligger også i Tørdal.

Historie

Navnet Tørdal kommer av tyri og betyr «Furudalen». I skattematrikkelen 1647 ble det skrevet Tyrredall. I gårdsmatrikkelen av 1886 bemerkes det at navnet på den tid også ble skrevet som Tørredal og Tørrisdal. En kjent historisk person fra bygda skal ha vært småkongen og bondelederen Hallvard Gråtopp. I middelalderen, fram til 1200-tallet, hørte Tørdal til datidens Telemark, mens resten av Drangedal hørte til Grenland – Grenafylke.
Sykling under Asialekene 2006

Sykling under Asialekene 2006. Sykling var en av flere sporter under Asialekene 2006 i Doha i Qatar. Konkurransene ble avviklet i perioden 2. til 9. desember 2006. Det ble konkurrert i femten øvelser, elleve for menn og seks for kvinner. Det var fem øvelser i landeveissykling, tre for menn og to for kvinner og tolv i banesykling, åtte for menn og fire for kvinner. 211 utøvere fra tjueseks nasjoner deltok og Kina ble beste nasjon med seks gullmedaljer foran Sør-Korea med fem.
Norm of the North

Handling

Polarbjørnen Norm og hans tre lemmingvenner blir deplassert fra deres arktiske hjem og ender opp i New York City, hvor Norm blir maskoten til et firma han snart finner ut at er bundet til hjemlandets skjebne.
Clann na Poblachta

Grunnleggelsen

MacBride grunnla et parti som først og fremst appellerte til desillusjonerte, unge, urbane velgere og til republikanere som hadde gitt opp håpet om å oppnå noe gjennom voldsbruk. Mange av de som støttet partiet hadde tidligere hatt et forhold til Fianna Fáil, som var det viktigste republikanske partiet i Irland. Ekstreme republikanere følte at Fianna Fáil hadde forrådt den republikanske saken gjennom henrettelser av IRA-fanger under andre verdenskrig. Bakgrunnen for disse henrettelsene var IRAs forbindelser med Det tredje rike.
Clann na Poblachta fikk også støtte fra mange som var lei av den gamle nasjonalistiske politikken, og ønsket mer fokus på sosiale saker. Mange så på fattigdom, arbeidsløshet, boligmangel og sykdom som årsaker til at fascisme og kommunisme hadde klart å vokse frem, og mente man måtte ta mer tak i disse problemene. Noen så på partiet som en erstatning for Fianna Fáil, mens andre så det som en erstatning for det marginaliserte Sinn Féin. Gjennom Clann na Poblachta kunne man oppnå et brudd med den tradisjonelle inndelingen av republikanere, som fortsatt gikk på om man var for eller mot den anglo-irske traktat, selv mer enn to tiår etter borgerkrigens slutt. Partiet fikk derfor en kraftig vekst i 1947.
Samtidig som Clann ble grunnlagt var de to største partiene, Fianna Fáil og Fine Gael, svake. Fine Gael begynte å rakne på grunn av rivalens langvarige hegemoni, mens Fianna Fáil slet med at deres forsøk på å gjøre noe med sosiale problemer ikke hadde lykkes.

Valgsuksess

I 1947 vant Clann na Poblachta flere suppleringsvalg. Eamon de Valera, som var taoiseach, så at dette var en trussel, og i februar 1948 utlyste han plutselig et nyvalg, slik at Clann ville få for kort tid til å forberede seg. Clann hadde på dette tidspunkt et ikke helt urealistisk håp om å erstatte Fianna Fáil som det viktigste republikanske partiet. De Valeras taktikk lyktes, og Clann vant bare ti seter i Dáil Éireann, langt færre enn ventet. Samtidig mislyktes Fianna Fáil med å vinne majoritet, ettersom opposisjonspartiene tilsammen fikk nok seter til å danne en koalisjonsregjering. Dette var første gang på seksten år at Fianna Fáil ikke hadde hatt regjeringsmakten. Partiene som inngikk i den nye regjeringen var Fine Gael, Labour Party, National Labour Party, Clann na Talmhan, Clann na Poblachta og noen uavhengige representanter.
Selv om Clann politisk stod nærmere Fianna Fáil var ikke et samarbeid mellom de to partiene et alternativ, ettersom Clann hadde brukt slagordene «få dem ut» under valgkampen. Men republikanerne i Clann aksepterte ikke en taoiseach fra Fine Gael. William Norton, lederen av Labour, foreslo at ingen av partilederne skulle få denne stillingen. Dermed med det tidligere Cumann na nGaedhel-medlemmet John A. Costello, som var riksadvokat, taoiseach. Norton ble selv tánaiste, mens MacBride fra Clann na Poblachta ble utenriksminister. Noel Browne fra Clann ble helseminister.
Mange av partiets republikanere var svært lite tilfreds med samarbeidet med Fine Gael, og regjeringsmakten bidro dermed sterkt til å svekke Clann.
Claudius Jacob Schive

Bibliografi

Schive, C.I. (1792-1878) (1828). Foreløbig Undersøgelse over Vormen og Storelven eller Glommen, hvorvidt disse Elve ere eller kunne gjøres skikkede til Befaring med Flodfartøier. Christiania: Trykt hos Chr. Grøndahl. 
Schive, C.I. (1792-1878) (1865). Norges Mynter i Middelalderen. Christiania: H. Tønsberg.
Changge

Changge (kinesisk: 长葛; pinyin: Chánggě) er et byfylke i provinsen Henan i Folkerepublikken Kina. Det ligger i byprefekturet Xuchang.
Befolkningen var på 681 765 innbyggere i 1999.

Kulturminner

Shigu (Shigu yizhi, 石固遗址) ble i 2006 oppført på Folkerepublikken Kinas liste over kulturminner.

Samferdsel

Kinas riksvei 107 fører gjennom området. Den løper fra Beijing til Shenzhen (rett ved Hongkong, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
Dedyini

Utseende

Middelsstore, slanke trebukker. Antennene er minst så lange som kroppen. Pronotum er smalt og sylindrisk. Den vanligste arten, Arrhytmus rugosicollis, er brunsvart med en gulhvit flekk på hver dekkvinge. På beina er lårene sterkt klubbeformede, leggene tynne.

Utbredelse

Slekten Arrhytmus er endemisk for Madagaskar bortsett fra at én art også forekommer på Komorene. Den eneste arten i typeslekten Dedya er beskrevet fra Kongo.
Coscinocera anteus

Utseende

En meget stor, rødbrun påfuglspinner. Hanhnen har et vingespenn på ca. 160 millimeter, hunnen er større. Forvingene er noe sigdformede, mest hos hannen. Hos hannen ender bakvingen i en lang stjert, hos hunnen er den bredt forlenget. Begge vingepar har en nokså rett, mest hvitt tverrbånd og en halvmåneformet, gjennomsiktig flekk som er bredere hos hunnen.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De svære hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten lever på Ny-Guinea.
Unionsmesteren

Unionsmesteren (også kalt Undløsemesteren) (ukjent f.år, aktiv i perioden ca. 1410 – ca. 1440) var en dansk kalkmaler. Han har arbeidet på begge sider av Øresund; dagens Sverige og Danmark og står blant annet bak kalkmalerier i Strängnäs domkirke i Sverige og tårnfaget i Nødebo kirke på Sjælland.
Hans hovedverk «Oppstandelsen» finnes i Undløse kirke på Sjælland og ble til fra 1430. Verket er tatt opp i den danske Kulturkanonen.
Noe av det som karakteriserer Unionsmesteren er hans måte å tegne ranker på og mannsansikter med litt lange neser. Videre er han en av de svært få kalkmalere som klarer å få frem en særskilt karakter i hver person.
Haplogeotrupes

Utbredelse

Slekten er utbredt i Mellom-Amerika.
Handsome Devil

Handling

Filmen handler om en utstøtt tenåring (Fionn O'Shea) på en rugby-gal kostskole i Irland. Han utvikler et uventet og nært vennskap med romkameraten Conor (Nicholas Galitzine), som også blir rugbylagets stjernespiller. Vennskapet blir testet fra flere hold.
Hindsgavl amt

Hindsgavl amt ble opprettet i 1662 av det tidligere Hindsgavl len. Amtet bestod kun av ett enkelt herred, nemlig Vends. Amtet ble nedlagt ved reformen av 1793, og inngikk deretter i Odense amt. 
Fra 1842 til 1970 var herredet en del av Assens amtrådskrets. Deretter inngikk området i Fyns amt.
Coloradia euphrosyne

Utseende

Middelsstore (vingespenn 60-80 millimeter), grå påfuglspinnere. Forvingene er gråspraglete uten påfallende tegninger. Bakvingene har vanligvis et anstrøk av rosa.

Levevis

Hos denne slekten lever larvene helst på trær i furuslekten (Pinus), men de kan også forekomme på løvtrær. Larvene lever gjerne selskapelig, i alle fall som unge. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.
Tross neslehårene har larver av Coloradia pandora blitt samlet inn til mat av paiute-stammen i USA. Larvene må gjennom en omfattende behandling før de kan spises.

Utbredelse

Arten er utbredt i Mexico.
Flekkfly

Utseende

Et middelsstort (vingespenn 38 – 42 mm), kraftig nattfly, brun-grønt med lyse tegninger. 
Arten ligner mye på den ikke nært beslektede arten kystnellikfly (Hadena albimacula), men vingenes grunnfarge er mer grønnlig og de lyse partiene på vingene er mer utbredte enn hos denne. Forvingen har brede, hvite og svarte tverrbånd ved roten (rotlinje) og like innenfor ringmerket (indre mellomlinje). Ring- og nyremerkene er markerte, stor og lyse. Mellom dem går en litt diffus, svart siksak-tverrlinje. Utenfor nyremerket er det en buet, smal, mørk siksak-tverrlinje (ytre mellomlinje) med en stor, hvit flekk nær framkanten (denne er ofte grodd sammen med nyremerket) og 2-3 hvite flekker nær bakkanten. Langs ytterkanten går det en smal, hvit tverrlinje (bølgelinjen), i midten har denne innoverrettede, svarte pileflekker. Vingefrynsene er for det meste brungrønne, men med smale striper av hvite frynser innimellom. Bakvingen er lysgrå.

Levevis

Flekkflyet finnes på åpne områder, for eksempel lynghei. Larven lever på ulike gress (Poaceae). De voksne sommerfuglene flyr om natten i juli – september og kommer gjerne til lys. De kan vandre en del og dukke opp utenfor artens normale utbredelsesområde.

Utbredelse

Flekkflyet er utbredt i Europa, bortsett fra Den iberiske halvøy og Balkan. I Storbritannia er den bare registrert én gang. I Norge er den funnet nord til den sørlige delen av Nordland.
Grenafylke

Grenafylke (norrønt: Grænafylki) var ett av de historiske fylkene i Norge, som inngikk i Borgartingslag. Det opprinnelige Grenafylke omfattet Grenland, distriktet omkring Norsjø i Nedre Telemark, og kystdistriktene Grenmar (ved Langesundsfjorden) og Vestmar (vest for Langesundsfjorden). Betegnelsen gikk ut av bruk på 1200-tallet.
Tennis under Sentralamerikanske og karibiske leker 1982

Tennis under Sentralamerikanske og karibiske leker 1982. Tennis var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var trettende gangen som tennis var med i de sentralamerikanske og karibiske leker. Det var fem turneringer; single- og double for både menn og kvinner og en mixeddoubleturnering.